《将进酒》
明代·于慎行

君不见洛阳城东桃李花，暮时红雨早时霞。又不见瑶台素月飞银阙，三五蟾光四五缺。

人生行乐不须愁，富贵豪华电露流。昔时鼎盛五侯里，今时零落成荒丘。

长安贵人眼中数，规名规利何太苦。日中走马平津第，绛尘拂衣汗成雨。

白衣苍狗在须臾，雷公駍鍧震下土。扬雄寂寞默守玄，贾谊太息将安补。

青玉案，紫霞杯，与君沽酒临高台。烹龙炰凤白日暮，清歌妙舞香风来。

朝不从骐骥游，暮不从黄鹄栖。浮名碌碌果何有，天地于我如醯鸡。

茫茫吹万同一吷，曾史桀蹠皆电灭。君今少壮复不饮，坐使红颜镜中歇。

红颜销歇奈尔何，华发萧萧日以多。直须枕藉杯中酒，莫问浮沉海上波。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。